'Ryk' spelers kroeg toe voor FA Cup-stryd | Netwerk24
'Ryk' spelers kroeg toe voor FA Cup-stryd
22 Januarie 2021 16:01
Michael Duff, Cheltenham Town se afrigter, hoop dat Manchester City se spelers hul tydjie in die Victory-kroeg voor hul FA Cup-wedstryd teen sy span sal geniet. Foto: Getty Images
Cheltenham gaan probeer om die besoekers so gemaklik as moontlik te laat voel, sê Michael Duff, dié span se afrigter.
City, wie markwaarde deur die spesialiswebwerf Transfermarkt op meer as $1,3 miljard (sowat R19 miljard geraam word, se kragmeting met Cheltenham sal in die Jonny-Rocks-stadion gespeel word.
Besoekende spanne gebruik die Victory-kroeg in dié stadion gedurende die Covid-19-pandemie as kleedkamer.
"Met die stadions waarin hulle (City) elke week speel, sal hulle seker nie veel van die geriewe dink nie," sê Duff.
"Hulle sal in 'n kroeg aantrek, maar ons sal dinge so gemaklik moontlik vir hulle maak. Ek dink nie daar is iets spesiaals vir hulle nie, maar alle protokolle is in plek."
Duff sê hy is vol vertroue dat City geen klagtes oor die veld se toestand sal hê nie.
"Dis nie 'n Tweedeliga-veld by wyse van spreke nie. Jy gaan nie 'n Ronnie Radford-toneel kry waar dit soos 'n geploegde veld lyk nie," sê hy.
Die toneel waarna hy verwys is die modderige veld waarop Radford in 1972 vir Hereford United 'n verstommende doel teen Newcastle United aangeteken het.
"Hulle sal sokker kan speel en ons sal nie vir die volgende drie dae op die veld oefen om dinge so moeilik moontlik vir hulle te maak nie," sê Duff.
"Daar is nog 'n liga-veldtog ná dié wedstryd en ons is trots daarop dat ons goeie sokker probeer speel. Ons gaan nie die veld vir een kragmeting ruïneer nie."
* Kyk hier na Ronnie Radford se doel in 1972 teen Newcastle United: https:www.youtube.com/watch?v=sFV-bnqB9HY